වසර 18ක් පුරා බලධාරී ඇස නොගැටුණු මාතෘ හා සෞඛ්‍ය මධ්‍යස්ථානයක් පිළිබඳවයි අද රතු මිනිත්තුවේ අවධානය.2002 වසරේදී ජන සුවය වැඩසටහන යටතේ තංගල්ල ප්‍රාදේශීය ලේකම් කොට්ඨාසයේ රන්න, කදිරාගොඩ, අඳුපැලෑන ගම්මානයට මාතෘ හා ළදරු සෞඛ්‍ය මධ්‍යස්ථානයක් හිමිවන්නේ, එවකට අමාත්‍ය සජිත් ප්‍රේමදාස මහතාගේ මූලිකත්වයෙන්.මෙමගින් ප්‍රදේශයේ ග්‍රාම නිලධාරී වසම් 3ක ජනතාවට සෙත සැලසුණා.කෙසේ වෙතත්, 2002 වසරෙන් පසුව මෙම මධ්‍යස්ථානය ඉදිකිරීමට මූලිකත්වය ගත් බලධාරීන් ඇතුළු කිසිවෙකුගේ අවධානය මේ වෙත යොමු නොවීම නිසා මේ වනවිට එහි පැමිණෙන පවුල් 500 ක පමණ ජනතාව දැඩි අපහසුතාවට පත්ව සිටිනවා.ඉන් ප්‍රධාන ගැටලුවක් වන්නේ මෙම සෞඛ්‍ය මධ්‍යස්ථානයට මූලික අවශ්‍යතාවන් වන විදුලිය සහ ජලය සපයා නොතිබීමයි.පැවතිය යුතු මූලික පහසුකම් හෝ නොතිබීමේ අර්බුදය හමුවේ මෙම සෞඛ්‍ය මධ්‍යස්ථානයේ මේ වනවිට බර කිරීම සහ ත්‍රිපෝෂ ලබාදීමට පමණක් සීමා වී තිබෙනවා.පවතින තත්ත්වය හමුවේ ප්‍රදේශයේ මව්වරුන්ට සිදුව ඇත්තේ වෙනත් දුර බැහැර සෞඛ්‍ය මධ්‍යස්ථානවලින් සිය අවශ්‍යතා සම්පූර්ණ කර ගැනීමටයි.ජනතා මුදල් විශාල ලෙස වැය කරමින් ගොඩනැගිලි ඉදිකරනවා මෙන්ම, එමගින් ජනතාවට අවශ්‍ය සේවාව ලැබෙන්නේදැයි සොයා බැලීමද බලධාරීන්ගේ වගකීමක්.අඳුපැලැන සෞඛ්‍ය මධ්‍යස්ථානයෙන් ජනතාවට නිසි සේවාවක් ලැබෙනතෙක් රතු මිනිත්තුව අවධානයෙන්.